Ebuna beto balukaka mpi kwendaka na ntoto-makanga na nzila ya Nzadi-Mungwa ya Mbwaki, kaka mutindu Yehowa songaka mono, mpi beto salaka nzietelo bilumbu mingi na nziunga ya Ngumba ya Seire.
Nsuka-nsuka Yehowa tubilaka mono nde,
‘Beno me baluka-baluka mingi na ngumba yai. Ntangu yai beno baluka na nordi.
Songa bantu nde: Beno ta luta na ndilu ya insi ya bampangi na beno, bana ya Ezau, bayina ke zinga na Seire, mpi bo ta wa beno boma, kansi beno fwete keba kibeni.
Beno nwanisa bo ve sambu mono ta pesa beno ve ata kitini mosi ya ntoto na bo, ata nkutu kitini yina kele na nene ya kitambi ya dikulu, sambu mono pesaka Ngumba ya Seire na Ezau sambu yo vanda dikabu na yandi.
Beno fwete pesa bo mbongo sambu na madia yina beno ta dia mpi beno fwete sumba masa yina beno ta nwa.
Sambu Yehowa Nzambi na nge me sakumuna nge na mambu yonso yina nge me sala. Yandi me zaba mbote-mbote mutindu nge ke tambula na ntoto-makanga yai ya nene. Yehowa Nzambi na nge me vanda ti nge bamvula yai 40, mpi nge me konda ata kima ve.’
Yo yina, beto lutaka pene-pene ya bampangi na beto, bana ya Ezau, bayina ke zinga na Seire, beto buyaka kuluta na nzila ya Araba, ya Elati mpi ya Esioni-gebere.
Na nima, beto balukaka mpi salaka nzietelo na nzila ya ntoto-makanga ya Moabi.
Ebuna Yehowa tubilaka mono nde, ‘Kudikotisa ve na kimbeni to na bitumba ti Moabi, sambu mono ta pesa nge ve ata kitini mosi ya ntoto na yandi sambu yo kuma ya nge, sambu mono me pesaka Are bonso dikabu na bana ya Loti.
(Bantu ya Emi vandaka ntete kuzinga kuna, bo vandaka bantu mingi, ya nene mpi ya nda bonso bana ya Anaki.
Bantu vandaka kutadila mpi bantu ya Refayimi bonso bana ya Anaki, mpi bantu ya Moabi vandaka kubinga bo bantu ya Emi.
Bantu ya Ori vandaka kuzinga ntete na Seire, kansi bana ya Ezau botulaka insi na bo, manisaka bo mpi kumaka kuzinga na kisika na bo, kaka mutindu Izraele ta sala insi yina ta vanda kima na bo, yina Yehowa ta pesa bo kibeni.)
Ntangu yai kwenda mpi sabuka Muwanda ya Zeredi.’ Yo yina beto sabukaka Muwanda ya Zeredi.
Beto tambulaka bamvula katuka na Kadeshi-barnea tii kuna beto sabukaka Muwanda ya Zeredi, tii kuna ndonga yonso ya bantu ya bitumba fwaka na camp, kaka mutindu Yehowa diaka ndefi sambu na bo.
Diboko ya Yehowa nwanisaka bo sambu na kufwa bo na camp tii kuna bo fwaka.

Ntangu bantu yonso ya bitumba fwaka,
Yehowa tubilaka mono diaka nde,
‘Bubu yai nge ta luta na teritware ya Moabi, disongidila, Are.
Ntangu nge ta kuma pene-pene ya bantu ya Amoni, kuniokula bo ve mpi kupesa bo ve makasi, sambu mono ta pesa nge ve ata kitini mosi ya insi ya bantu ya Amoni sambu yo vanda ya nge, sambu mono me pesaka yo na bana ya Loti sambu yo vanda ya bo.
Bantu vandaka kutadila mpi insi yai bonso insi ya bantu ya Refayimi. (Bantu ya Refayimi vandaka kuzinga ntete kuna, mpi bantu ya Amoni vandaka kubinga bo Ba-Zamzumimi.
Bo vandaka bantu mingi, ya nene, mpi ya nda bonso bana ya Anaki kansi Yehowa manisaka bo na ntwala ya bantu ya Amoni mpi bantu ya Amoni kulaka bo mpi kumaka kuzinga na kisika na bo.
Yo yina mambu ya yandi salaka sambu na bana ya Ezau, bayina ke zinga ntangu yai na Seire, ntangu yandi manisaka bantu ya Ori na ntwala na bo, sambu bo kula bo mpi bo kuma kuzinga na kisika na bo tii bubu yai.
Na yina me tala Ba-Avimi, bo zingaka na babwala tii na Gaza, tii kuna Ba-Kaftorimi, bayina katukaka na Kaftore, manisaka bo mpi kumaka kuzinga na kisika na bo.)

‘Beno telama, beno sabuka Muwanda ya Arnoni. Tala, mono me pesa Sihoni, muntu ya Amore, ntotila ya Eshboni, na maboko na nge. Yo yina, yantika kubaka insi na yandi, mpi nwanisa yandi.
Bubu yai mono ta yantika kusala nde bantu yonso ya kele na zulu ya ntoto yina ta wa nsangu na nge kutekita mpi kuwa boma sambu na nge. Bo ta kuma kisaka-saka mpi ta tekita sambu na nge.’

Ebuna katuka na ntoto-makanga ya Kedemoti, mono tindaka binati-nsangu na Sihoni ntotila ya Eshboni ti nsangu yai ya ngemba,
‘Pesa mono nswa ya kuluta na insi na nge. Mono ta vanda kaka na nzila mpi mono ta baluka ve na diboko ya kitata to na diboko ya kimama.
Mono ta dia kaka madia mpi ta nwa kaka masa yina nge ta tekila mono. Pesa mono kaka nzila ya kuluta na makulu
—yo yina mambu bana ya Ezau yina ke zinga na Seire mpi bantu ya Moabi yina ke zinga na Are salaka sambu na mono—tii kuna mono ta sabuka Yordani sambu na kukwenda na insi yina Yehowa Nzambi na beto ke pesa beto.’
Kansi Sihoni ntotila ya Eshboni pesaka beto ve nzila ya kuluta, sambu Yehowa Nzambi na nge bikaka nde yandi kuma ntu-ngolo mpi ntima na yandi kukuma ngolo, sambu na kupesa yandi na diboko na nge mutindu yo ke salama ntangu yai.

Ebuna Yehowa tubilaka mono nde, ‘Tala, mono me yantika dezia kupesa Sihoni mpi insi na yandi na maboko na nge. Yantika kubaka insi na yandi.’
Ntangu Sihoni basikaka ti bantu na yandi yonso sambu na kunwanisa beto na Yahasi,
Yehowa Nzambi na beto pesaka yandi na maboko na beto, yo yina beto bedisaka yandi, bana na yandi ya babakala, ti bantu na yandi yonso.
Na ntangu yina, beto botulaka bambanza na yandi yonso mpi fwaka konso mbanza, ti babakala, bankento mpi bana. Beto bikaka ve ata muntu mosi na luzingu.
Na bambanza yina beto botulaka, beto bakaka na ngolo kaka bitwisi sambu na beto mosi ti bima ya beto botulaka na bitumba.
Katuka na Aroere, yina kele na ndilu ya Muwanda ya Arnoni (ti mbanza yina kele na muwanda yina), tii na Gileadi, ata bwala mosi ve lutaka beto na ngolo. Yehowa Nzambi na beto pesaka yo yonso na maboko na beto.
Kansi, nge pusanaka ve pene-pene ya insi ya bantu ya Amoni, na lweka yonso ya Muwanda ya Yaboki mpi na bambanza ya ntoto ya bangumba, to na konso kisika ya nkaka yina Yehowa Nzambi na beto buyisaka.